Document ID: 32010D0021

EUROPOS CENTRINIO BANKO SPRENDIMAS
2010 m. lapkričio 11 d.
dėl Europos centrinio banko metinės atskaitomybės
(nauja redakcija)
(ECB/2010/21)
(2011/65/ES)
EUROPOS CENTRINIO BANKO VALDANČIOJI TARYBA,
atsižvelgdama į Europos centrinių bankų sistemos ir Europos centrinio banko statutą (toliau - ECBS statutas), ypač į jo 26 straipsnio 2 dalį,
kadangi:
(1)
2006 m. lapkričio 10 d. Sprendimas ECB/2006/17 dėl Europos centrinio banko metinės atskaitomybės (1) keletą kartų buvo iš esmės pakeistas. Kadangi reikia padaryti dar keletą dalinių pakeitimų, pirmiausia susijusių su palūkanų normos rizikos valdymu, siekiant aiškumo jis turėtų būti išdėstytas nauja redakcija.
(2)
2006 m. lapkričio 10 d. Gairės ECB/2006/16 dėl Europos centrinių bankų sistemos apskaitos ir finansinės atskaitomybės teisinio pagrindo (2), į kurias Sprendime ECB/2006/17 daromos nuorodos, buvo išdėstytos nauja redakcija ir panaikintos 2010 m. lapkričio 11 d. Gairėmis ECB/2010/20 dėl Europos centrinių bankų sistemos apskaitos ir finansinės atskaitomybės teisinio pagrindo (3),
PRIĖMĖ ŠĮ SPRENDIMĄ:
I SKYRIUS
BENDROSIOS NUOSTATOS
1 straipsnis
Apibrėžtys
1. Gairių ECB/2010/20 1 straipsnyje apibrėžtos sąvokos turi tokią pat reikšmę, kai yra naudojamos šiame sprendime.
2. Kiti šiame sprendime naudojami techniniai terminai turi tokią pat reikšmę kaip Gairių ECB/2010/20 II priede.
2 straipsnis
Taikymo sritis
Šiame sprendime nustatytos taisyklės taikomos Europos centrinio banko (ECB) metinėms finansinėms ataskaitoms, kurias sudaro balansas, ECB nebalansinėse buhalterinėse knygose įrašyti straipsniai, pelno (nuostolio) ataskaita ir ECB metinių finansinių ataskaitų aiškinamieji raštai.
3 straipsnis
Pagrindiniai apskaitos principai
Gairių ECB/2010/20 3 straipsnyje apibrėžti pagrindiniai apskaitos principai taip pat taikomi šiame sprendime.
4 straipsnis
Turto ir įsipareigojimų pripažinimas
Finansinis arba kitas turtas ir (arba) įsipareigojimai ECB balanse pripažįstami tik pagal Gairių ECB/2010/20 4 straipsnį.
5 straipsnis
Ekonominis ir pinigų (atsiskaitymų) metodai
Šiam sprendimui taikomos Gairių ECB/2010/20 5 straipsnyje nustatytos taisyklės.
II SKYRIUS
BALANSO STRUKTŪRA IR VERTINIMO TAISYKLĖS
6 straipsnis
Balanso struktūra
Balansas sudaromas pagal I priede nustatytą struktūrą.
7 straipsnis
Atidėjiniai užsienio valiutos kurso, palūkanų normos, kredito ir aukso kainos rizikoms
Tinkamai atsižvelgdama į ECB veiklos pobūdį, Valdančioji taryba ECB balanse gali sudaryti atidėjinius užsienio valiutos kurso, palūkanų normos, kredito ir aukso kainos rizikoms. Remdamasi pagrįstu ECB rizikos tikimybės įvertinimu, Valdančioji taryba sprendžia dėl atidėjinių dydžio ir panaudojimo.
8 straipsnis
Balanso vertinimo taisyklės
1. Jeigu I priede nenurodyta kitaip, balanso straipsniai vertinami einamaisiais rinkos kursais ir kainomis.
2. Auksas, užsienio valiutos priemonės, vertybiniai popieriai, išskyrus klasifikuojamus kaip laikomus iki išpirkimo termino ir neapyvartinius vertybinius popierius, taip pat finansinės priemonės, balansiniai ir nebalansiniai, metų pabaigoje perkainojami pagal vidutinius rinkos kursus ir kainas.
3. Aukso atveju neskiriami kainos ir valiutos perkainojimo skirtumai, tačiau bendras aukso perkainojimo skirtumas apskaitomas remiantis nustatyto aukso svorio vieneto kaina eurais, apskaičiuota pagal euro ir JAV dolerio kursą ketvirtinio perkainojimo dieną. Užsienio valiutos kurso atveju, įskaitant balansinius ir nebalansinius sandorius, atskirai perkainojama kiekviena užsienio valiuta. Taikant šį straipsnį, turimos SST, įskaitant paskirtąsias individualias užsienio valiutos pozicijas, kurios sudaro SST krepšelį, laikomos viena pozicija. Vertybinių popierių atveju atskirai perkainojama pagal kiekvieną kodą, t. y. tą patį ISIN numerį/rūšį. Pinigų politikos tikslais laikomi vertybiniai popieriai arba vertybiniai popieriai, įtraukti į straipsnius „Kitas finansinis turtas“ arba „Kita“, laikomi atskira pozicija.
4. Vertybiniai popieriai, klasifikuojami kaip laikomi iki išpirkimo termino, laikomi atskira pozicija, vertinami amortizacijos sąnaudomis ir atsižvelgiant į vertės sumažėjimą. Tokia pat tvarka taikoma neapyvartiniams vertybiniams popieriams. Vertybiniai popieriai, klasifikuojami kaip laikomi iki išpirkimo termino, gali būti parduoti terminui nepasibaigus esant bet kuriai iš šių aplinkybių:
a)
jei parduodamas kiekis laikomas nereikšmingu lyginant su visu iki išpirkimo termino laikomų vertybinių popierių portfelio dydžiu;
b)
jei vertybiniai popieriai parduodami termino suėjimo datos mėnesį;
c)
išimtinėmis aplinkybėmis, pavyzdžiui, žymiai pablogėjus emitento kreditingumui, arba laikantis konkretaus Valdančiosios tarybos pinigų politikos sprendimo.
9 straipsnis
Grįžtamieji sandoriai
Grįžtamieji sandoriai apskaitomi pagal Gairių ECB/2010/20 8 straipsnį.
10 straipsnis
Apyvartinės nuosavybės priemonės
Apyvartinės nuosavybės priemonės apskaitomos pagal Gairių ECB/2010/20 9 straipsnį.
11 straipsnis
Vertybinių popierių palūkanų normos rizikos valdymas išvestinėmis finansinėmis priemonėmis
Palūkanų normos rizikos valdymas apskaitomas pagal Gairių ECB/2010/20 10 straipsnį.
12 straipsnis
Sintetinės priemonės
Sintetinės priemonės apskaitomos pagal Gairių ECB/2010/20 11 straipsnį.
III SKYRIUS
PAJAMŲ PRIPAŽINIMAS
13 straipsnis
Pajamų pripažinimas
1. Pajamų pripažinimui taikomos Gairių ECB/2010/20 13 straipsnio 1, 2, 3, 5 ir 7 dalys.
2. Specialiųjų perkainojimo sąskaitų lėšos, atsirandančios iš įnašų pagal ECBS statuto 48 straipsnio 2 dalį valstybių narių, kurioms taikyta išimtis buvo panaikinta, centrinių bankų atžvilgiu, naudojamos nerealizuotiems nuostoliams padengti, jei jie viršija ankstesnius perkainojimo prieaugius, įrašytus į atitinkamą standartinę perkainojimo sąskaitą, kaip nustatyta Gairių ECB/2010/20 13 straipsnio 1 dalies c punkte, prieš tokių nuostolių kompensavimą pagal ECBS statuto 33 straipsnio 2 dalį. Lėšos, esančios specialiose perkainojimo sąskaitose auksui, valiutoms ir vertybiniams popieriams, proporcingai mažinamos, jei sumažėja atitinkamo turto pozicijos.
14 straipsnis
Sandorių vertė
Šiam sprendimui taikomas Gairių ECB/2010/20 14 straipsnis.
IV SKYRIUS
NEBALANSINIŲ PRIEMONIŲ APSKAITOS TAISYKLĖS
15 straipsnis
Bendrosios taisyklės
Šiam sprendimui taikomas Gairių ECB/2010/20 15 straipsnis.
16 straipsnis
Išankstiniai valiutos keitimo sandoriai
Išankstiniai valiutos keitimo sandoriai apskaitomi pagal Gairių ECB/2010/20 16 straipsnį.
17 straipsnis
Valiutų apsikeitimo sandoriai
Valiutų apsikeitimo sandoriai apskaitomi pagal Gairių ECB/2010/20 17 straipsnį.
18 straipsnis
Ateities sandoriai
Ateities sandoriai apskaitomi pagal Gairių ECB/2010/20 18 straipsnį.
19 straipsnis
Palūkanų normų apsikeitimo sandoriai
Palūkanų normų apsikeitimo sandoriai apskaitomi pagal Gairių ECB/2010/20 19 straipsnį. Nerealizuoti nuostoliai, įtraukti į pelno (nuostolio) ataskaitą, amortizuojami kitais metais, taikant tiesinį metodą. Išankstinių palūkanų normų apsikeitimo sandorių amortizacija pradedama nuo sandorio vertės dienos.
20 straipsnis
Išankstiniai palūkanų normų sandoriai
Išankstiniai palūkanų normų sandoriai apskaitomi pagal Gairių ECB/2010/20 20 straipsnį.
21 straipsnis
Išankstiniai vertybinių popierių sandoriai
Išankstiniai vertybinių popierių sandoriai apskaitomi pagal Gairių ECB/2010/20 21 straipsnio 1 dalyje nurodytą A metodą.
22 straipsnis
Pasirinkimo sandoriai
Pasirinkimo sandoriai apskaitomi pagal Gairių ECB/2010/20 22 straipsnį.
V SKYRIUS
SKELBIAMI METINIAI BALANSAS IR PELNO (NUOSTOLIO) ATASKAITA
23 straipsnis
Ataskaitų formos
1. Skelbiamas ECB metinis balansas rengiamas pagal II priede pateiktą formą.
2. Skelbiama ECB pelno (nuostolio) ataskaita turi atitikti III priedą.
VI SKYRIUS
BAIGIAMOSIOS NUOSTATOS
24 straipsnis
Taisyklių kūrimas, taikymas ir aiškinimas
1. Aiškinant šį sprendimą atsižvelgiama į parengiamąjį darbą, Sąjungos teisės suderintus apskaitos principus ir visuotinai pripažintus tarptautinius apskaitos standartus.
2. Jei šiame sprendime nenustatyta tam tikra apskaitos tvarka ir jei nėra kitokio Valdančiosios tarybos sprendimo, ECB laikosi vertinimo principų vadovaudamasis Europos Sąjungos priimtais Tarptautiniais apskaitos standartais, kurie yra aktualūs ECB veiklai ir ataskaitoms.
25 straipsnis
Panaikinimas
Sprendimas ECB/2006/17 panaikinamas. Nuorodos į panaikintą sprendimą laikomos nuorodomis į šį sprendimą ir skaitomos vadovaujantis V priede pateikta atitikties lentele.
26 straipsnis
Įsigaliojimas
Šis sprendimas įsigalioja 2010 m. gruodžio 31 d.
Priimta Frankfurte prie Maino 2010 m. lapkričio 11 d.

Labels: 4
2
15
19